Suvestinė redakcija nuo 2010-04-28 iki 2010-06-03

Įsakymas paskelbtas: Žin. 2009, Nr. 59-2335, i. k. 1092330ISAK003D-350

LIETUVOS RESPUBLIKOS ŽEMĖS ŪKIO MINISTRO

ĮSAKYMAS

DĖL ŪKIO SUBJEKTŲ, SIEKIANČIŲ PASINAUDOTI PARAMA PAGAL LIETUVOS KAIMO PLĖTROS 2007–2013 METŲ PROGRAMOS PRIEMONES, EKONOMINIO GYVYBINGUMO NUSTATYMO TAISYKLIŲ PATVIRTINIMO

2009 m. gegužės 15 d. Nr. 3D-350

Vilnius

Atsižvelgdamas į Lietuvos kaimo plėtros 2007–2013 metų programos, patvirtintos 2007 m. spalio 19 d. Komisijos sprendimu Nr. C(2007)5076, nuostatas:

1. Tvirtinu Ūkio subjektų, siekiančių pasinaudoti parama pagal Lietuvos kaimo plėtros 2007–2013 metų programos priemones, ekonominio gyvybingumo nustatymo taisykles (pridedama).

2. Nustatau, kad paraiškoms, pateiktoms iki šio įsakymo įsigaliojimo dienos, taikomos Ūkio subjektų, siekiančių pasinaudoti parama pagal Lietuvos kaimo plėtros 2007–2013 metų programos ir Lietuvos žuvininkystės sektoriaus 2007–2013 metų veiksmų programos priemones, ekonominio gyvybingumo nustatymo taisyklės, patvirtintos Lietuvos Respublikos žemės ūkio ministro 2007 m. kovo 16 d. įsakymu Nr. 3D-117 (Žin., 2007, Nr. 34-1250).

ŽEMĖS ŪKIO MINISTRAS	KAZYS STARKEVIČIUS

PATVIRTINTA

Lietuvos Respublikos žemės ūkio ministro

2009 m. gegužės 15 d. įsakymu Nr. 3D-350

(Lietuvos Respublikos žemės ūkio ministro

2010 m. balandžio 22 d. įsakymo Nr. 3D-372 redakcija)

ŪKIO SUBJEKTŲ, SIEKIANČIŲ PASINAUDOTI PARAMA PAGAL LIETUVOS KAIMO PLĖTROS 2007–2013 METŲ PROGRAMOS PRIEMONES, EKONOMINIO GYVYBINGUMO NUSTATYMO TAISYKLĖS

I. BENDROSIOS NUOSTATOS

1. Ūkio subjektų, siekiančių pasinaudoti parama pagal Lietuvos kaimo plėtros 2007–2013 metų programos priemones, ekonominio gyvybingumo nustatymo taisyklės (toliau – taisyklės) nustato ūkio subjektų, siekiančių pasinaudoti finansine parama pagal Lietuvos kaimo plėtros 2007–2013 metų programos, patvirtintos 2007 m. spalio 19 d. Komisijos sprendimu Nr. C (2007) 5076 (toliau – Programa), priemones, ekonominį gyvybingumą apibūdinančius rodiklius bei jų kritines reikšmes.

2. Šiose taisyklėse vartojamos sąvokos:

Ataskaitiniai metai – finansiniai metai, einantys prieš paramos paraiškos pateikimo metus.

Dotacijos, susijusios su pajamomis – dotacijos, gaunamos ataskaitinio ar praėjusio laikotarpio išlaidoms ir negautoms pajamoms kompensuoti (tikslinė pagalba, skiriama prekių gamybai arba paslaugų teikimui finansuoti, parduodamų prekių arba teikiamų paslaugų kainai sumažinti, įvairioms programoms remti arba veiklos nuostoliams iš dalies kompensuoti, gamybai skatinti, produkcijos kokybei gerinti, mažų sąnaudų ūkininkavimo sistemoms išlaikyti ir kt.), taip pat visos kitos dotacijos, nepriskirtinos dotacijoms, susijusioms su turtu.

Dotacijos, susijusios su turtu – dotacijos, gaunamos ilgalaikio turto forma arba skiriamos ilgalaikiam turtui pirkti, statyti arba kitaip įsigyti.

Grynasis pelnas – gautų pajamų ir patirtų sąnaudų skirtumas.

Grynasis pelningumas – grynojo pelno ir pardavimo pajamų, įskaitant dotacijas, susijusias su pajamomis, santykis.

Naujas ūkio subjektas – paramos paraiškos pateikimo metais arba ataskaitiniais metais įsteigtas ūkio subjektas. Nauju laikomas ir ūkio subjektas, įsteigtas anksčiau, nei paraiškos pateikimo arba ataskaitiniais metais, vykdęs investicijas į projekte numatytą veiklą ir iki paraiškos pateikimo metų iš vykdomos veiklos negavęs jokių pajamų. Naujais ūkio subjektais laikomi ir ūkio subjektai, investuojantys į bioetanolio ir kitų Sutarties dėl Europos Sąjungos veikimo I priedo produktų, skirtų biodegalams gaminti, perdirbimą, įsteigti anksčiau, nei paraiškos pateikimo metais arba ataskaitiniais metais, pateikę Nacionalinei mokėjimo agentūrai prie Žemės ūkio ministerijos finansinės atskaitomybės dokumentus už ataskaitinius ir praėjusius ataskaitinius metus, tačiau per šiuos metus vykdę investicijas į veiklą, kuriai prašo paramos, iš kurios pajamas gaus per planuojamą laikotarpį.

Paskolų padengimo rodiklis – pagrindinės veiklos pinigų srautų, įskaitant dotacijas, susijusias su pajamomis, ir dotacijų, susijusių su turtu, metinės sumos santykis su grąžintų paskolų, mokėtų lizingo įmokų, sumokėtų palūkanų per metus suma.

Pirmieji planuojamojo laikotarpio metai – paramos paraiškos pateikimo Nacionalinei mokėjimo agentūrai prie Žemės ūkio ministerijos metai.

Planuojamasis laikotarpis – penkerių metų laikotarpis nuo paramos paraiškos pateikimo Nacionalinei mokėjimo agentūrai prie Žemės ūkio ministerijos metų pradžios, per kurį planuojama įgyvendinti projektą ir užtikrinti ūkio subjekto ekonominį gyvybingumą. Ūkio subjektams, prašantiems paramos pagal priemonę „Jaunųjų ūkininkų įsikūrimas“, šis laikotarpis gali būti ilgesnis ir turi tęstis ne trumpiau kaip trejus metus po projekto įgyvendinimo pabaigos metų.

Praėję ataskaitiniai metai – finansiniai metai, einantys prieš ataskaitinius metus.

Projekto įgyvendinimo pradžia – paraiškos užregistravimo Nacionalinėje mokėjimo agentūroje prie Žemės ūkio ministerijos data.

Projekto įgyvendinimo pabaiga – paskutinio mokėjimo prašymo ir galutinės projekto įgyvendinimo ataskaitos pateikimo Nacionalinei mokėjimo agentūrai prie Žemės ūkio ministerijos data.

Skolos rodiklis – ilgalaikių ir trumpalaikių skolų (mokėtinų sumų ir įsipareigojimų) santykis su turtu.

Veiklą vykdantis ūkio subjektas – ataskaitiniais ir praėjusiais ataskaitiniais metais ūkinę komercinę veiklą vykdęs ir vykdantis ūkio subjektas, pateikęs Nacionalinei mokėjimo agentūrai prie Žemės ūkio ministerijos finansinės atskaitomybės dokumentus už ataskaitinius ir praėjusius ataskaitinius metus.

Kitos šiose taisyklėse vartojamos sąvokos suprantamos taip, kaip jas apibrėžia Verslo apskaitos standartai, patvirtinti viešosios įstaigos Lietuvos Respublikos apskaitos instituto Standartų tarybos 2003 m. gruodžio 18 d. nutarimu Nr. 1 (Žin., 2004, Nr. 20-616), ir Programa.

II. EKONOMINĮ GYVYBINGUMĄ APIBŪDINANTYS RODIKLIAI

3. Grynasis pelningumas:

3.1. Ūkio subjektams, išskyrus prašantiems paramos pagal Programos priemonę „Pusiau natūrinių ūkių rėmimas“, grynasis pelningumas skaičiuojamas pagal formulę:

(1)

čia: GP – grynasis pelnas litais;

PP – pardavimo pajamos litais;

DP – dotacijos, susijusios su pajamomis, litais.

3.2. Ūkio subjektams, prašantiems paramos pagal Programos priemonę „Pusiau natūrinių ūkių rėmimas“, grynasis pelningumas apskaičiuojamas supaprastintos arba dvejybinės buhalterinės apskaitos dokumentų duomenimis pagal formulę:

,	(1.1)

čia: PP – pardavimo pajamos litais;

I – piniginės išlaidos, susijusios su vykdoma žemės ūkio veikla.

4. Skolos rodiklis skaičiuojamas pagal formulę:

(2)

čia: IS – ūkio subjektų ilgalaikės skolos, tai yra po vienerių metų mokėtinos sumos ir įsipareigojimai metų pabaigoje litais;

TS – ūkio subjektų trumpalaikės skolos, tai yra per vienerius metus mokėtinos sumos ir įsipareigojimai metų pabaigoje litais;

Tpab – viso turto vertė metų pabaigoje litais.

5. Paskolų padengimo rodiklis skaičiuojamas pagal formulę:

(3)

čia: PVS – pagrindinės veiklos pinigų srautai per finansinius metus, įskaitant dotacijas, susijusias su pajamomis, litais;

DT – per finansinius metus gautos dotacijos, susijusios su turtu, litais;

Sg – grąžintos paskolos kreditoriams, kitos finansinės skolos ir sumokėtos lizingo įmokos per finansinius metus litais. Perfinansuotos paskolos į grąžintų paskolų sumą neįskaičiuojamos. Kredito linijos grąžinimo suma per metus skaičiuojama grynąja verte, t. y. skaičiuojamas skirtumas tarp kredito linijos likučio metų pradžioje ir likučio metų pabaigoje;

PL – sumokėtos palūkanos per ataskaitinius metus litais.

III. EKONOMINĮ GYVYBINGUMĄ APIBŪDINANČIŲ RODIKLIŲ REIKŠMĖS IR EKONOMINIO GYVYBINGUMO NUSTATYMO TVARKA

Priemonės	Grynasis pelningumas ?, proc.	Skolos rodiklis ?	Paskolų padengimo rodiklis ?
I kryptis „Žemės, maisto ūkio ir miškininkystės sektoriaus konkurencingumo didinimas
3 priemonė „Jaunųjų ūkininkų įsikūrimas“	1*	0,80	-
5 priemonė „Pusiau natūrinių ūkių rėmimas“	1**	-	-
6 priemonė „Žemės ūkio valdų modernizavimas“	1	0,70	1,25
7 priemonės „Miškų ekonominės vertės didinimas“ veiklos sritis „Miško kirtimo, apvaliosios medienos bei biokuro (medienos kuro) ruošos modernizavimas“	1	0,70	1,25
9 priemonė „Žemės ūkio produktų perdirbimas ir pridėtinės vertės didinimas“	1	0,70	1,25
III kryptis „Gyvenimo kokybės kaimo vietovėse ir kaimo ekonomikos įvairinimas“
1 priemonė „Perėjimas prie ne žemės ūkio veiklos „	1	0,70	1,25
2 priemonė „Parama verslo kūrimui ir plėtrai“	1	0,70	1,25
3 priemonė „Kaimo turizmo veiklos skatinimas“	1	0,70	1,25

* – skaičiuojamas ketvirtaisiais ir penktaisiais planuojamojo laikotarpio metais;

** – skaičiuojamas penktaisiais planuojamojo laikotarpio metais.

6. Veiklą vykdantys ūkio subjektai laikomi tinkamais finansinei paramai gauti, jeigu ekonominio gyvybingumo rodikliai atitinka III skyriuje nurodytas reikšmes:

6.1. ataskaitiniais metais: grynasis pelningumas ir skolos rodiklis;

6.2. kiekvienais projekto įgyvendinimo metais – paskolų padengimo rodiklis;

6.3. projekto įgyvendinimo metais skolos rodiklio reikšmė negali neatitikti nustatytos reikšmės dvejus metus iš eilės;

6.4. visais kitais planuojamojo laikotarpio metais po projekto įgyvendinimo pabaigos metų: grynasis pelningumas, skolos ir paskolų padengimo rodikliai.

7. Veiklą vykdantys ūkio subjektai, teikiantys paraiškas gauti paramą pagal priemonės „Žemės ūkio valdų modernizavimas“ antrąją veiklos sritį, priemonės „Žemės ūkio produktų perdirbimas ir pridėtinės vertės didinimas“ pirmąją veiklos sritį „Žemės ūkio produktų perdirbimas ir rinkodara“ ir priemonę „Perėjimas prie ne žemės ūkio veiklos“ laikomi tinkamais finansinei paramai gauti, jeigu ekonominio gyvybingumo rodikliai atitinka III skyriuje nurodytas reikšmes:

7.1. ataskaitiniais arba praėjusiais ataskaitiniais metais: grynasis pelningumas ir skolos rodiklis;

7.2. kiekvienais projekto įgyvendinimo metais – paskolų padengimo rodiklis;

7.3. projekto įgyvendinimo metais skolos rodiklio reikšmė negali neatitikti nustatytos reikšmės dvejus metus iš eilės;

7.4. visais kitais planuojamojo laikotarpio metais po projekto įgyvendinimo pabaigos metų: grynasis pelningumas, skolos ir paskolų padengimo rodikliai.

8. Nauji ūkio subjektai laikomi tinkamais finansinei paramai gauti, jeigu ekonominio gyvybingumo rodikliai atitinka III skyriuje nurodytas reikšmes:

8.1. paraiškos teikimo arba ataskaitiniais metais: skolos rodiklis (teikiantiems paraiškas pagal Programos I krypties priemones);

8.2. ataskaitiniais metais: skolos rodiklis (teikiantiems paraiškas pagal Programos III krypties priemones);.

8.3. pirmaisiais metais po projekto įgyvendinimo pabaigos metų: skolos ir paskolų padengimo rodikliai;

8.4. antraisiais ir visais kitais planuojamojo laikotarpio metais po projekto įgyvendinimo pabaigos metų: grynasis pelningumas, skolos ir paskolų padengimo rodikliai.

IV. EKONOMINIO GYVYBINGUMO NUSTATYMO TVARKA PROJEKTAMS, TEIKIAMIEMS PAGAL SUPAPRASTINTAS PRIEMONIŲ ĮGYVENDINIMO TAISYKLES

9. Veiklą vykdantys ir nauji ūkio subjektai, teikiantys paraiškas pagal supaprastintas priemonių įgyvendinimo taisykles, laikomi ekonomiškai gyvybingi, jeigu atitinka nustatytas ekonominio tinkamumo įvertinimo rodiklių reikšmes. Ekonominio tinkamumo rodikliai yra:

9.1. grynasis pelnas (netaikomas naujų ūkio subjektų paraiškoms, kurių priemonės įgyvendinimo taisyklėse numatyta pateikti tik pradžios balansą);

9.2. skolos rodiklis (rodiklio reikšmė mažesnė arba lygi 0,75).

10. Nauji ūkio subjektai, teikiantys paraiškas pagal Programos I krypties supaprastintas priemonių įgyvendinimo taisykles, laikomi tinkamais finansinei paramai gauti, jeigu skolos rodiklio reikšmė paraiškos teikimo arba ataskaitiniais metais mažesnė arba lygi 0,75.

11. Veiklą vykdantys, teikiantys paraiškas pagal Programos I krypties ir Programos III krypties supaprastintas priemonių įgyvendinimo taisykles, laikomi tinkamais finansinei paramai gauti, jeigu:

11.1. ataskaitiniais arba praėjusiais ataskaitiniais metais gautas grynasis pelnas;

11.2. skolos rodiklio reikšmė ataskaitiniais arba praėjusiais ataskaitiniais metais mažesnė arba lygi 0,75.

12. Nauji ūkio subjektai, teikiantys paraiškas pagal Programos III krypties priemones, teikiantys paraiškas pagal supaprastintas priemonių įgyvendinimo taisykles, laikomi tinkamais finansinei paramai gauti, jeigu:

12.1. ataskaitiniais ir pirmaisiais metais po projekto įgyvendinimo pabaigos metų bus gautas grynasis pelnas;

12.2. skolos rodiklio reikšmė ataskaitiniais ir pirmaisiais metais po projekto įgyvendinimo pabaigos metų mažesnė arba lygi 0,75.

V. BAIGIAMOSIOS NUOSTATOS

13. Ūkio subjektai laikomi netinkamais finansinei paramai gauti, kaip neatitinkantys ekonominio gyvybingumo tinkamumo kriterijaus, jei:

13.1. ataskaitiniais ir (arba) praėjusiais ataskaitiniais metais finansinės atskaitomybės ataskaitose pateikiama informacija tarpusavyje nesusieta;

13.2. po gauto atsakymo į Nacionalinės mokėjimo agentūros prie Žemės ūkio ministerijos paklausimą:

13.2.1. planuojamojo laikotarpio metais finansinės atskaitomybės ataskaitose pateikiama informacija tarpusavyje nesusieta;

13.2.2. ūkio subjekto verslo plane pateiktos finansinių prognozių sudarymo prielaidos planuojamuoju laikotarpiu žymiai skiriasi nuo Lietuvos statistinių ar Ūkių apskaitos duomenų tinklo duomenų arba praėjusio ir/ar ataskaitinio laikotarpio duomenų ir nepateikti jas pagrindžiantys dokumentai, paaiškinimai ar skaičiavimai;

13.2.3. nepagrįstas projekto finansavimas iki paramos gavimo (atsižvelgiant į taikomą paramos mokėjimo būdą);

13.2.4. jeigu nepateikti duomenys, būtini ekonominio gyvybingumo rodikliams apskaičiuoti.

14. Ūkio subjektams, kurie pripažinti neatitinkančiais ekonominio gyvybingumo tinkamumo kriterijaus dėl 13 punkte nurodytų priežasčių, ekonominį gyvybingumą apibūdinantys rodikliai neskaičiuojami.

_________________

Priedo pakeitimai:

Nr. 3D-372, 2010-04-22, Žin., 2010, Nr. 48-2364 (2010-04-27), i. k. 1102330ISAK003D-372

Pakeitimai:

1.

Lietuvos Respublikos žemės ūkio ministerija, Įsakymas

Nr. 3D-931, 2009-12-07, Žin., 2009, Nr. 146-6515 (2009-12-10), i. k. 1092330ISAK003D-931

Dėl žemės ūkio ministro 2009 m. gegužės 15 d. įsakymo Nr. 3D-350 "Dėl Ūkio subjektų, siekiančių pasinaudoti parama pagal Lietuvos kaimo plėtros 2007–2013 metų programos priemones, ekonominio gyvybingumo nustatymo taisyklių patvirtinimo" pakeitimo

2.

Lietuvos Respublikos žemės ūkio ministerija, Įsakymas

Nr. 3D-1020, 2009-12-24, Žin., 2009, Nr. 156-7035 (2009-12-30), i. k. 1092330ISAK03D-1020

Dėl žemės ūkio ministro 2009 m. gegužės 15 d. įsakymo Nr. 3D-350 "Dėl Ūkio subjektų, siekiančių pasinaudoti parama pagal Lietuvos kaimo plėtros 2007–2013 metų programos priemones, ekonominio gyvybingumo nustatymo taisyklių patvirtinimo" pakeitimo

3.

Lietuvos Respublikos žemės ūkio ministerija, Įsakymas

Nr. 3D-372, 2010-04-22, Žin., 2010, Nr. 48-2364 (2010-04-27), i. k. 1102330ISAK003D-372

Dėl žemės ūkio ministro 2009 m. gegužės 15 d. įsakymo Nr. 3D-350 "Dėl Ūkio subjektų, siekiančių pasinaudoti parama pagal Lietuvos kaimo plėtros 2007–2013 metų programos priemones, ekonominio gyvybingumo nustatymo taisyklių patvirtinimo" pakeitimo